ארבעת המחזורים הראשונים של פ.ס.ז' העונה היו מושלמים: 4 ניצחונות, 0 שערי חובה. אבל אז הגיעה תצוגת הנפל של השוער החדש, קווין טראפ, שגרם הערב (שישי) לאובדן נקודות ראשון ב-2:2 מול בורדו בבית. בספרד, סביליה נפרד ב-1:1 מלבאנטה, בעוד שבגרמניה מנשנגלדבאך הושפלה עם 3:0 ביתי להמבורג.
שוב בלי זלאטן איברהימוביץ', אבל כן עם אנחל די מריה בהופעת בכורה בהרכב, לורן בלאן ניסה לשבור את שיא הניצחונות הרצופים בליגה הצרפתית (13) ששייך ליריבה שממול. זה גם החל טוב, כי בדקה ה-27, טעות של סדריק קראסו בשער האורחים איפשרה לאדינסון קבאני לכבוש לטובת הפריזאים.
אלא שעברו 4 דקות בלבד, וגם קווין טראפ הראה שהוא יודע לפשל. השוער הגרמני שצורף בקיץ ותפס את מקומו של סלבטורה סיריגו בין הקורות, פשוט שמט כדור קל לתוך שערו הוא והעניק להנרי סייבה שער שוויון. מהר מאוד, קבאני תיקן עבור השוער שלו - האורוגוואי השלים צמד שני ברצף עם כדור חופשי נהדר בדקה ה-34.
אבל למרות שבדקה ה-77 סייבה ספג כרטיס צהוב שני והותיר את בורדו ב-10 שחקנים, החבורה של ווילי סניול שוב קיבלה מתנה מטראפ. אקס פרנקפורט השתהה בהרחקת כדור, ואיפשר לווחבי חאזרי לחטוף לו את הכדור ולגלגל לרשת החשופה בדקה ה-79. העצבים הגדולים של פ.ס.ז' גם הובילו לתגרה המונית לאחר שריקת הסיום.
בשנה שעברה הקבוצה של לוסיאן פאברה הייתה אחד הדברים הכי נעימים בבונדסליגה, אבל פתיחת העונה הנוכחית היא פשוט סיוט מתמשך. רגע לפני שגלדבאך חוזרת לליגת האלופות, היא ספגה מכה קשה בבית שהותירה אותה עדיין בלי נקודה בודדת בארבעה מחזורים.
מי שחתום על הניצחון של האורחים הוא בעיקר פייר-מישל לאסוגה. החלוץ הגרמני של המבורג כבש צמד בתוך המחצית הראשונה (11, 44), לפני שניוקלאי מולר נעץ את המסמר השלישי והאחרון בארון של המקומיים. מי היה מאמין?